**Pravilnik o podeljevanju Kurnikovih priznanj**

**SPLOŠNE DOLOČBE**

 1.člen

Pravilnik določa vrsto priznanj, kriterije, postopek razpisovanja, predlaganja kandidatov in druge postopke pri podeljevanju priznanj.

2. člen

V skladu s Pravilnikom Zveza kulturnih organizacij Tržič podeljuje naslednja Kurnikova priznanja:

- zlato, srebrno in bronasto Kurnikovo plaketo,

- jubilejno (zlato, srebrno in bronasto) Kurnikovo značko,

- jubilejni znački oz. priponki (rdečo in modro) Tržiškega zmajčka

- izredno Kurnikovo priznanje.

**OPIS PRIZNANJ**

 3. člen

Kurnikova priznanja so priznanja Zveze kulturnih organizacij Tržič za izjemne uspehe in dolgoletno uspešno delo v ljubiteljski dejavnosti.

 Zlata Kurnikova plaketa je pozlačena, srebrna posrebrena, bronasta pa bronzirana s podobo Vojteha Kurnika, domačega ljudskega pesnika. Na njej so tudi letnica rojstva in letnica smrti Vojteha Kurnika (1826 - 1886)

 K plaketi sodi tudi listina, ki je tiskovina, na kateri je upodobljen Vojteh Kurnik. Na listini je napis Zveza kulturnih organizacij Tržič in prostor za vpis prejemnika in navedbo priznanja z razlogom podelitve.

 Prav tako je prostor za podpis predsednika ZKO Tržič in datum podelitve.

 Zlata Kurnikova značka je pozlačena, srebrna posrebrena, bronasta pa bronzirana z likom Vojteha Kurnika. Tudi na znački sta letnici rojstva in smrti Vojteha Kurnika.

 K znački sodi tudi listina, ki je tiskovina z likom Vojteha Kurnika in napisom: Zveza kulturnih organizacij Tržič. Ima prostor za značko, navedbo priznanja, prejemnika in jubileja, ter prostor za podpis predsednika ZKO Tržič in datum podelitve.

 Tržiški zmajček je značka oz. priponka s srebrnim zmajem v sredini na modri ali  rdeči podlagi ter napisom Tržiški zmajček  Zveza kulturnih organizacij Tržič.

 K znački sodi tudi listina, ki je tiskovina z likom zmajčka in napisom: Tržiški zmajček - Zveza kulturnih organizacij Tržič. Ima prostor za značko, navedbo priznanja, prejemnika in jubileja, ter prostor za podpis predsednika ZKO Tržič in datum podelitve.

 Izredno Kurnikovo priznanje je listina oz. tiskovina z likom Vojteha Kurnika in napisom: Zveza kulturnih organizacij Tržič. Ima prostor za navedbo prejemnika, vzroka za podelitev ter prostor za podpis predsednika ZKO Tržič in datum podelitve.

**KRITERIJI**

 4. člen

Zlata Kurnikova plaketa in listina se podeli kandidatom za izjemne ustvarjalne in poustvarjalne dosežke v daljšem obdobju ali za življenjsko delo in / ki  dosegajo večino od spodaj navedenih meril za:

- izredne ustvarjalne in poustvarjalne dosežke,

(večkratno sodelovanje na državnih ali mednarodnih srečanjih, tekmovanjih, festivalih ali prireditvah, ki vključujejo strokovno spremljanje in selekcijo);

- kontinuirano in načrtno repertoarno politiko,

(dolgoletno delovanje na enem ali več področij v ljubiteljstvu z jasno začrtano večletno repertoarno politiko);

- razvijanje novih vsebin in oblik dela,

- kulturno vzgojno in mentorsko delo,

(večletno načrtno vzgojno delo z mladimi, mentorsko delo s posamezniki in skupinami v okolju, kjer potencialni prejemnik priznanja deluje);

- načrtno, analitično in raziskovalno delo,

- publicistično delo,

- kulturno animacijsko delo,

(delovanje na kulturno animacijskem področju v okolju kjer potencialni prejemnik priznanja deluje);

- izjemni dosežki pri organizacijskem delu,

- ohranjanje nacionalne kulturne dediščine,

- avtorsko delo.

5. člen

Srebrna Kurnikova plaketa in listina se podeli  za posamezne izredne ustvarjalne in poustvarjalne dosežke v pretekli kulturni sezoni. Kriteriji vrednotenja:

-      preseganje lokalnega pomena;

-      bistven doprinos k razvijanju posamezne dejavnosti;

-      odmevnost v stroki na nacionalni ali mednarodni ravni.

6. člen

Bronasta Kurnikova plaketa in listina se podeli za dolgoletno strokovno in organizacijsko delo oz. za dosežke trajne vrednosti.

7. člen

Jubilejne Kurnikove značke se podeljujejo za 10- letno (bronasta), 20- letno (srebrna) in  30- ali več letno (zlata) jubilejno delovanje v ljubiteljski kulturi. Jubilejne Kurnikove značke se podeljujejo na prireditvah društev, v katerih dobitniki delujejo. Upoštevajo se leta delovanja po dopolnjenem 16 letu starosti.

8. člen

Jubilejni znački oz. priponki Tržiški zmajček se podeljujeta mladim (po)ustvarjalcem do 15. leta starosti za 5-letno (modra) ali 10-letno (rdeča) jubilejno delo v tržiškem ljubiteljstvu.

 9. člen

Izredno Kurnikovo priznanje se podeljuje za delo v tržiški ljubiteljski kulturi zgolj v primeru, ko predlaganega kandidata ni moč uvrstiti v zgoraj navedene merila, ima pa pomembne zasluge za kulturno življenje v Tržiču.

**RAZPIS, PREDLAGANJE KANDIDATOV IN DRUGI POSTOPKI**

 10. člen

Razpis

 Vsa Kurnikova priznanja se razpišejo istočasno, vsaj 60 dni pred nameravano podelitvijo.

 Razpis za vsa priznanja, ki jih podeljuje ZKO Tržič, se v celoti objavi v  lokalnem mediju.

 11. člen

Razpis za podelitev priznanj po tem Pravilniku vsebuje:

- ime organa, ki razpisuje;

- kakšna priznanja se razpisujejo;

- kdo so predlagatelji;

- kriteriji za podelitev priznanj;

- komu je treba poslati predlog;

- kdaj bo podelitev;

- rok, do katerega je treba poslati predlog.

**PREDLAGANJE KANDIDATOV**

 12. člen

Kandidate za prejetje priznanj, ki jih podeljuje ZKO Tržič, predlagajo kulturna društva in skupine, druge organizacije, ki se ukvarjajo s kulturno dejavnostjo, krajevne skupnosti, podjetja, politične stranke in posamezniki.

 V pisnem predlogu z obrazložitvijo mora biti navedeno, kakšna priznanja so že prejeli.

 13. člen

Predlog za podelitev mora vsebovati naslednje:

-      naziv in poštni naslov predlagatelja;

-      ime in priimek oz. naziv potencialnega prejemnika priznanja, njegov poštni naslov, za katero priznanje je potencialni prejemnik priznanja  predlagan in katera priznanja je že prejel;

kratek življenjepis oz. historiat delovanja potencialnega prejemnika priznanja in utemeljitev, ki mora navesti razloge, ki opravičujejo podelitev predlaganega priznanja.

**PREJEMNIKI, ŠTEVILO PRIZNANJ IN NAČIN PODELITVE**

14. člen

Vsa priznanja po tem pravilniku lahko prejmejo posamezniki, ki delujejo samostojno ali v okviru društev oz. skupin ter ustanov in organizacij, stalne in občasne skupine, ki realizirajo  kulturne projekte ali programe, klubi, društva, in druge organizacije, ki s svojim delom prispevajo k razvijanju kulturne ustvarjalnosti.

 Jubilejne značke lahko prejemajo samo posamezniki.

 Kurnikove plakate se lahko istim kandidatom podelijo tudi večkrat.

 15. člen

O  številu podeljenih priznanj, odločajo člani izvršnega odbora ZKO Tržič oz. od njega imenovana posebna komisija.

16. člen

Plakete in Izredna Kurnikova priznanja se praviloma podeljujejo enkrat letno na slavnostni prireditvi. Jubilejne značke se podeljujejo na društvenih prireditvah.

 17. člen

Kurnikove plakete in Izredna Kurnikova priznanja se podeljujejo praviloma na priložnostni prireditvi, ki je datumsko najbližja datumu rojstva (9. 8. 1826) ali smrti (3. 10. 1886) Vojteha Kurnika.

 Priznanja podeljuje predsednik/ca ZKO Tržič ali od njega pooblaščeni član/ica IO ZKO Tržič.

 18. člen

Predlaganje in podeljevanje priznanj je javno.

**ORGANI, NAČIN ODLOČANJA IN OBVEŠČANJA O PRIZANJIH**

 19. člen

O podelitvi priznanj odločajo enkrat letno člani IO ZKO Tržič oz. od njega imenovana posebna komisija.

20. člen

Člani komisije, ki razpravljajo in odločajo o priznanjih, morajo vsaj 3 dni pred obravnavo dobiti celotne obrazložitve za vse kandidate.

 21. člen

Če organ, ki razpravlja o podelitvi, meni, da predlagani kandidat bolj ustreza za podelitev drugega priznanja, predlog vrne predlagatelju in ga obvesti zakaj se je tako odločil. Ta mora v 5 dneh od prejema obvestila potrditi ali zavrniti predlagano priznanje.

 22. člen

Predlagatelje za vsa priznanja se najkasneje v 30. dnevih od sprejema odločitve pisno obvesti, kateri kandidati bodo dobili katero priznanje, kateri kandidati bodo znova obravnavani (in zakaj) in kateri kandidati (in zakaj) ne izpolnjujejo pogojev za podelitev priznanja. Sklep komisije je dokončen in nanj ni možna pritožba.

**EVIDENCA O PREDLOGIH IN PODELJENIH PRIZNANJIH**

 23. člen

Za vsako vrsto priznanja posebej se vodi evidenčna knjiga, v katero se za vsako leto posebej vpiše naziv predlagatelja, datum prejema predloga, naziv oz. ime in priimek predlaganega kandidata, naziv priznanja, ki ga je dobil, in datum izročitve priznanja.

 Za vsako vrsto priznanja se vodi posebna mapa, v katero se za vsako leto posebej vlagajo vsi predlogi za kandidate, ki so prejeli priznanja, in mapa, v katero se za vsako leto posebej vlagajo vsi predlogi, ki niso bili  odobreni.

 Za značke se vodi evidenca, iz katere je razvidno število podeljenih značk po vrstah in letih podelitve.

**KONČNE DOLOČBE**

24. člen

O uvedbi novih priznanj za posamezna področja dejavnosti in posebne priložnosti odloča IO ZKO Tržič, tako da sprejme sklep o vrsti priznanj in kriterijih, medtem, ko vsa ostala določila tega Pravilnika veljajo tudi za novo uvedena priznanja.

 25. člen

Stroške priznanj, podelitve, priložnostnega programa in pogostitve v celoti poravna Občina Tržič iz naslova kulturne dejavnosti.

 26. člen

Pravilnik je bil sprejet na seji IO/na skupščini ZKO Tržič.

 27. Člen

S tem preneha veljati pravilnik oz. njegove dopolnitve, ki so bile sprejete na skupščini Občinske kulturne skupnosti 15.10.1985 in Pravilnik sprejet na IO ZKO Tržič, 12.09.1991.